जालंधर. शहर में 25 स्नैचिंग कर पुलिस की नाक में दम करने वाले भज्जी लुटेरा गैंग को सीआईए स्टाफ ने ब्रेक कर पांच लुटेरे पकड़े हैं। इनमें दो लुटेरे नाबालिग हैं। पुलिस राओवाली के हरभजन सिंह उर्फ भज्जी, परशुराम नगर के गौरव कुमार और हरगोबिंद नगर के सेमखान से पूछताछ कर रही है। भज्जी ने कुख्यात लुटेरे गौरव के साथ मिलकर यह गैंग बनाया है।
पुलिस भज्जी, गौरव और सेमखान को शनिवार को कोर्ट में पेश कर रिमांड पर लेगी। पुलिस ने इनसे 20 लूटे गए मोबाइल फोन, दो बाइक, दो सोने की अंगूठियां, चांदी की पायल और 110 ग्राम नशीला पाउडर बरामद किया है। भज्जी पर 4 और गौरव के खिलाफ 10 केस पहले ही चल रहे हैं।
एडीसीपी (इन्वेस्टिगेशन) हरजीत सिंह धारीवाल और एसीपी जसबीर सिंह ने बताया कि इंचार्ज अंग्रेज सिंह को सूचना मिली थी कि शहर में कुछ समय के दौरान 25 स्नैचिंग की वारदात को अंजाम देने वाले लुटेरा गैंग बलर्टन पार्क में लूटे गए मोबाइल फोन बांट रहे हैं। पुलिस पार्टी ने रेड कर पांच लुटेरे गिरफ्तार कर लिए।
इनमें दो लुटेरे राहुल और आकाश नाबालिग निकले। पूछताछ में यह बात सामने आई है कि भज्जी और गौरव पहले जेल जा चुके हैं। यह नशे के आदी हैं। दोनों ने मिलकर नया गैंग बना लिया। सेमखान, राहुल और आकाश नए चेहरे थे तो उन्हें ऐश की जिंदगी जीने के लिए ईजी मनी कमाने का रास्ता बताया। एडीसीपी ने कहा यह गैंग शहर के हर कोने में स्नैचिंग कर चुके हैं। वह महिलाओं को ही टारगेट करते थे। थाना डिवीजन नंबर-2 में इनके खिलाफ केस दर्ज किया है।
hin_Deva hin_Deva hin_Deva hin_Deva